কিশোরগঞ্জে ট্রেনের টিকেট কালোবাজারে দ্বিগুণ দামে বিক্রি || দেশের খবর || জনকন্ঠ
নিজস্ব সংবাদদাতা, কিশোরগঞ্জ, ২৫ জানুয়ারি ॥ ২০ দলীয় জোটের ডাকা টানা অবরোধ-হরতালের কারণে কিশোরগঞ্জ থেকে দূরপাল্লার বাস চলাচল বন্ধ থাকায় যাত্রীদের চাপ বাড়ছে রেলের উপর। আর এ সুযোগে ট্রেনের টিকেট কালোবাজারিদের দখলে চলে গেছে। দ্বিগুণ দামে টিকেট বিক্রি করা হচ্ছে। স্থানীয় প্রশাসন এ ব্যাপারে কোন কার্যকর উদ্যোগ নিচ্ছে না অভিযোগ করেছেন ভুক্তভোগীরা।
জানা গেছে, কিশোরগঞ্জ রেলস্টেশনে একটি চক্র দীর্ঘদিন ধরে রেলের টিকেট কালোবাজারে বিক্রি করে আসছে। এতে রেলস্টেশনের কতিপয় কর্মচারী জড়িত এমন অভিযোগ রয়েছে। যাত্রীদের অভিযোগ, কাউন্টারে গিয়ে টিকেট পাওয়া যায় না। তাই বাধ্য হয়ে অনেকে টিকেট কিনতে কাউন্টারে না গিয়ে কালোবাজারিদের কাছে থেকেই টিকেট কিনে থাকেন। কাউন্টারে শোভন চেয়ার টিকেটের মূল্য ১৪০ টাকা। কিন্তু সেই টিকেট ৩০০ টাকার বেশি দামে কিনতে হচ্ছে।
কিশোরগঞ্জ রেলস্টেশন মাস্টার জয়ন্ত মজুমদার টিকেট কালোবাজারে বিক্রির বিষয়টি অস্বীকার করে জানান, কেউ কেউ টিকেট কিনে নিয়ে হয়ত সেই টিকেট পরে বেশি দামে বিক্রি করে থাকতে পারেন।